Mieli profsąjungiečiai, brangūs svečiai, nuoširdžiai sveikinu visus Jus šiandien dalyvaujančius Vilniaus profesinės sąjungos konferencijoje.

Manau simboliška, kad mūsų konferencija vyksta Vilniaus savivaldybės tarybos salėje, kur priimami mums, kaip darbuotojams, svarbūs sprendimai.

Pradėdamas savo kalbą, norėčiau dar kartą padėkoti visiems, kurie dalyvavo Gegužės 1-osios eisenoje, taip paminėdami Tarptautinę darbo dieną. Apmaudu, kai viešojoje erdvėje bandoma šiai šventei priklijuoti sovietmečio palikimo etiketę. Tai dar labiau skaldo mūsų visuomenę į socialines grupes, kuria joje visiškai nereikalingą įtampą. Solidarumui, tolerancijai ir santarvei mūsų demokratinėje valstybėje lieka vis mažiau vietos. Šią dieną mini 123 pasaulio šalys. Tarptautinė darbo diena yra mūsų šventė, kuria siekiama atkreipti dėmesį į darbininkų teises ir problemas. Tikiu, kad laikui bėgant keisis visuomenės nuomonė šiuo klausimu.

Apžvelgiant narystę mūsų profesinėje sąjungoje, galima konstatuoti, kad per ataskaitinį laikotarpį narių ir organizacijų skaičius išliko stabilus - Vilniaus profesinės sąjungos sudėtyje yra 14 pirminių organizacijų. Viso turime 1576 narius. Tai yra realus skaičius. Nesiekiame nepagrįstai didinti narių skaičiaus. Norėčiau pasidžiaugti ženkliu narių skaičiaus padidėjimu „Vilniaus gatvių apšvietimo tinklai“ profesinėje sąjungoje „Solidarumas“. Bendromis jėgomis sugebėjome padidinti narių skaičių nuo 12 iki 43 narių. Tai sudaro pusę visų įmonėje dirbančių darbuotojų. Slaugos darbuotojų profesinė sąjunga „Solidarumas“ narių skaičių padvigubino ir dabar šioje profesinėje sąjungoje yra 40 narių. „Vilniaus viešasis transportas“ darbuotojų profesinė sąjunga, nežiūrint į dviejų įmonių sujungimą, sugebėjo ne tik išlaikyti esamą narių skaičių, bet ir pritraukti nemažai naujų narių. Tačiau yra ir pavojaus ženklų. Neramina padėtis „Tolimojo keleivinio transporto kompanijos“ įmonėje - darbdavys įvairiais būdais bando sugriauti įmonėje veikiančią profesinę sąjungą. Turime imtis konkrečių veiksmų ir neleisti šiai tendencijai plėstis. Panaši padėtis ir „Susisiekimo paslaugų“ įmonėje - tenka konstatuoti, kad profesinės sąjungos šioje įmonėje praktiškai neliko. Todėl kreipiuosi į visus Jus: atsiradus problemoms netylėkite, kalbėkime ir spręskime problemas kartu. Kito pasirinkimo mes tiesiog neturime. Turime greitai reaguoti į pokyčius darbdavio ir darbuotojų santykiuose, nes laikas ne mūsų sąjungininkas.

Europos kontekste mums pavyko atkurti stiprius ryšius su Europos profesinėmis sąjungomis. Esame pilnaverčiai Europos sostinių profesinių sąjungų tinklo dalyviai. Savo ryžtingais veiksmais pasiekėme, kad sekančiais metais Vilniuje įvyktų šio tinklo konferencija, kurioje dalyvaus 24 Europos šalių profesinių sąjungų atstovai.

Pereinant prie darbų Lietuvoje, tenka pripažinti, kad viešojoje erdvėje profesinės sąjungos akivaizdžiai pralaimi informacinį karą darbdaviams formuojant Lietuvoje socialinę politiką. Ir tai yra viena iš svarbiausių priežasčių, kodėl profesinėse sąjungose mažėja narystė ir kodėl vis mažiau ir mažiau mus girdi vyriausybė. Kalbu ne tik apie sklaidą spaudoje, bet ir apie taikius piketus, mitingus ar demonstracijas, socialines akcijas. Šiandien net nepastebėjome kaip tapome biurokratais, kuriuos nepraleisdami progos mėgstame kritikuoti patys. Privalome suaktyvinti savo veiklą viešojoje erdvėje ir tai bus vienas iš pagrindinių uždavinių mūsų organizacijai.

Neramina ir profesinių sąjungų pasyvus stebėtojo vaidmuo Vilniaus miesto trišalėse komisijose. Atrodo, kad mūsų vaidmuo trišalėje taryboje yra pasirodyti, kad esame ir išklausyti pateiktą informaciją. Mes turime pakeisti šią ydingą praktiką. Trišalėje komisijoje prie Vilniaus teritorinės darbo biržos šiandien bandome formuoti nesąžiningų darbdavių indentifikavimo politiką. Kelia nuostabą, kad net 86 procentai įdarbintų bedarbių, metų bėgyje sugrįžtą atgal į darbo biržą. Kai kurie darbdaviai tiesiog nemoka darbuotojams darbo užmokesčio, juos atleidžia po kelių mėnesių ir vėl iš darbo biržos įdarbina naujus bedarbius. Ir taip užburtas ratas. Šiandien vis garsiau sakome, kad taip tęstis negali. Šis klausimas turi būti aktualus ir darbdaviams, kuriems sunku konkuruoti su nesąžiningais darbdaviais, ir darbo biržai, kuri turi būti suinteresuota kokybiškomis darbo vietomis, ir profesinėms sąjungoms, kurios netoleruos atvejų, kai yra pažeidžiamos darbuotojų teisės ir interesai. Mūsų pozicija aiški - mes pasisakome už tokių įmonių indentifikavimą ir įvairių galimų poveikio priemonių taikymą, kad panašūs atvejai nesikartotų.

Svarbus prioritetas yra jaunimo pritraukimas į profesines sąjungas. Tai didžiausia mūsų problema. Šiandienos jaunimas orientuotas į politinį karjerizmą, greitą finansinės naudos gavimą bet kokiomis priemonėmis ir tai siekia asmeninėmis jėgomis. Kolektyvinis savo socialinių ir ekonominių interesų gynimas jiems nepriimtinas. Turime kartu keisti šį mastymą. Kviesčiau į mūsų renginius pasiimti vaikus. Turime nuo mažens skiepyti vaikams socialinio solidarumo ir teisingumo jausmą. Mano pagrindinis uždavinys šiais metais bus siekti, kad mūsų organizacijoje atsirastų stiprus jaunimo branduolys.

Reikėtų atkreipti dėmesį į tai, kad verslas ir toliau aktyviai pasisako už darbo santykių lankstumą, už lengvesnį pigios darbo jėgos iš trečiųjų šalių įliejimą į mūsų darbo rinką. Ir tai vyksta dabar, šiuo metu. Prieš kelias dienas Lietuvos verslo ir politikų diskusijoje Investuotojų forumo valdybos pirmininkas Rolandas Valiūnas sakė: „Turi būti svarstomos galimybės atleisti darbuotoją darbdavio valia ir be svarbių priežasčių, netaikant įspėjimo termino, bet už padidintą išmoką. Įgyvendinti griežtesnę padažnėjusių ligos, profesinio netekto darbingumo atvejų kontrolę. Atsisakyti vidutinio darbo užmokesčio mokėjimo tiek už bylinėjimosi laikotarpį, tiek už uždelsimą atsiskaityti taikant delspinigius“. Laiko klausimas kiek dar atsilaikys Darbo kodeksas. Turime imtis aktyvaus vaidmens teisės aktų leidyboje, siekiant darbuotojams suteikti daugiau galių ginant savo interesus, bei keičiant teisės aktus, kurie neskatina socialinės pažangos. Gyvename tokioje teisinėje sistemoje, kurioje, praktiškai, iš mūsų atimta teisė savo ekonominius ir socialinius interesus ginti streikų pagalba. Tokiais veiksmais vyriausybė pažeidė ir taip trapią pusiausvyrą darbdavių ir darbuotojų santykiuose, sukurdama darbdaviams šiltnamio sąlygas. Matome, kad susiformavusi praktika neskatina socialinio dialogo. Turime pavyzdžių, kai darbdaviai tiesiog atsisako pradėti derybas. Šiandien darbdaviai orientuoti bet kokia kaina siekti tik pelno ir dažniausiai darbuotojo sąskaita. Negalime to toleruoti.

Pabaigai, norėčiau pasakyti, kad visiems mūsų iškeltiems tikslams reikia stiprios ir kompetentingos komandos. Kviesčiau visus, kurie neabejingi mūsų veiklai, aktyviai prisijungti. Norime pradėti seminarų ciklą, kuriuo sieksime kelti savo gebėjimus derėtis, tobulinti teisines žinias. Mes turime išmokti į kilusias problemas žvelgti plačiau ir giliau, reaguoti greitai ir priimti teisingus sprendimus. Noriu pabrėžti - solidarumas, mobilumas, viešumas ir kompetencija, tai mūsų ginklas kovoje už mūsų socialinę gerovę. Mes sau negalime leisti klysti, nes nuo mūsų sprendimų priklauso daugelio darbuotojų likimai. Kurkime gerovės valstybę kartu.

Dėkoju už dėmesį.